മൗറീഷ്യസില് ഇന്ത്യയുടെ നാവികത്താവളം സജ്ജമാകുന്നു ന്യൂഡല്ഹി: ഗ്വാദര്, ജിബൂട്ടി തുറമുഖങ്ങള് വഴി ഇന്ത്യന് മഹാസമുദ്രത്തില് സാന്നിധ്യമുറപ്പിക്കാന് ശ്രമിക്കുന്ന ചൈനയെ പ്രതിരോധിക്കാന് ഇന്ത്യ മൗറീഷ്യസില് നാവികത്താവളം സ്ഥാപിക്കുന്നു. മൗറീഷ്യന് ദ്വീപ് വടക്കന് അഗലെഗയിലാണ് ഇന്ത്യയുടെ നാവികസേനാ കേന്ദ്രത്തിന്റെ നിര്മാണം അതിവേഗം പുരോഗമിക്കുന്നത്. ഒരു വിമാനത്താവളവും അതിനോടു ചേര്ന്നു നാവികസേനയ്ക്കുവേണ്ടി അടിസ്ഥാന സൗകര്യങ്ങളും തയാറായി വരികയാണെന്ന് ഒരു രാജ്യാന്തര പ്രതിരോധ മാധ്യമം റിപ്പോര്ട്ട് ചെയ്തു. 8.7 കോടിയുടെ നിര്മാണമാണു നടക്കുന്നതെന്നും 2015 മുതല് മൗറീഷ്യസില് ഇന്ത്യയുടെ സേനാ സാന്നിധ്യം സജീവമാണെന്നും റിപ്പോര്ട്ടില് പറയുന്നു. ചൈനയെ നിരീക്ഷിക്കാന് ചാരവിമാനങ്ങള് ഇന്ത്യയുടെ നാവികസേനാ കേന്ദ്രമാണിതെന്ന് അടുത്തിടെ അല് ജസീറ റിപ്പോര്ട്ട് ചെയ്തിരുന്നു. എന്നാല്, സമുദ്ര നിരീക്ഷണാവശ്യങ്ങള്ക്കുള്ള നാവികസേനയുടെ എയര്സ്ട്രിപ്പാണിതെന്നു പ്രതിരോധ വിദഗ്ധര് പറയുന്നു. പി8ഐ നെപ്റ്റ്യൂണ് മാരിടൈം പട്രോള് എയര്ക്രാഫ്റ്റ് അഥവാ പി8 പൊസിഡോണ് ചാരവിമാനങ്ങള്ക്ക് പറന്നുയരാനും ഇറങ്ങാനും കഴിയുന്ന 3000 മീറ്റര് റണ്വേയുള്പ്പെടെയാണു സജ്ജമാകുന്നതെന്നാണു വിവരം. ഇതിനോടു ചേര്ന്ന് അന്തര്വാഹിനികളുള്പ്പെടെ നങ്കൂരമിടാന് കഴിയുന്ന തുറമുഖവും നിര്മിക്കുന്നുണ്ട്. 430 പേര്ക്കു താമസിക്കാനുള്ള സൗകര്യവും ഇവിടെ ഏര്പ്പെടുത്തിയിട്ടുണ്ട്. ഏതാനും മാസങ്ങള്ക്കുള്ളില് ഈ കേന്ദ്രം പ്രവര്ത്തന സജ്ജമാകുമെന്നാണു റിപ്പോര്ട്ട്. സാഗര് സമുദ്ര സുരക്ഷയ്ക്ക് ഇന്ത്യന് പദ്ധതി നരേന്ദ്ര മോദി സര്ക്കാരിന്റെ 2016ലെ സെക്യൂരിറ്റി ആന്ഡ് ഗ്രോത്ത് ഫൊര് ഓള് ഇന് ദ റീജ്യന് സാഗര് പദ്ധതി പ്രകാരമുള്ള പദ്ധതിയാണിതെന്നു രാജ്യാന്തര നയങ്ങള് സംബന്ധിച്ചു പഠനം നടത്തുന്ന ഓസ്ട്രേലിയയിലെ ലോവി ഇന്സ്റ്റിറ്റ്യൂട്ട് വിലയിരുത്തുന്നു. ഇന്ത്യന് മഹാസമുദ്രതീരത്തെ രാജ്യങ്ങളുമായി സഹകരണവും സുരക്ഷാവലയവും ശക്തമാക്കുന്നതിനുള്ള പദ്ധതിയാണു സാഗര്. അതേസമയം, ഇന്ത്യന് സമുദ്രത്തിനും മൊസാംബിക് ചാനലിനുമിടയില് നിരീക്ഷണം ശക്തമാക്കാന് ഇന്ത്യന് ഏജന്സികളെ സഹായിക്കുന്ന ഇന്റലിജന്സ് സംവിധാനമായും മൗറീഷ്യന് ദ്വീപിലെ കേന്ദ്രം പ്രവര്ത്തിക്കുമെന്ന് ഡല്ഹിയിലെ ഒബ്സര്വര് റിസര്ച്ച് ഫൗണ്ടേഷന് അസോസിയേറ്റ് ഫെല്ലാ അഭിഷേക് മിശ്ര പറഞ്ഞു. യുഎസില് നിന്ന് ആറു പി8 ഐ വിമാനങ്ങള് കൂടി വാങ്ങാനുള്ള തയാറെടുപ്പിലാണ് ഇന്ത്യ. നിലവിലുള്ള ടുപോലെവ് ടു 142 വിമാനങ്ങള്ക്കു പകരമായാകും പി8ഐ വിമാനങ്ങള്. ഒമാന് മുതല് സീഷെല്സ് വരെ ഇന്ത്യന് സമുദ്രമേഖലയിലടക്കം സ്വാധീനം ശക്തമാക്കാന് ലക്ഷ്യമിട്ടാണു ചൈന, പാക്കിസ്ഥാനിലെ ഗ്വാദര് തുറമുഖം വരെ നീളുന്ന ചൈനപാക്കിസ്ഥാന് സാമ്ബത്തിക ഇടനാഴിയുമായി നീങ്ങുന്നത്. ഏഷ്യയില് പൂര്ണ ആധിപത്യത്തിനുള്ള ബെല്റ്റ് റോഡ് പദ്ധതിയുടെ ഭാഗമാണ് പാക്കിസ്ഥാനിലൂടെയുള്ള സാമ്ബത്തിക ഇടനാഴി. ഇതു കണക്കിലെടുത്താണ് ഇന്ത്യയുടെ നീക്കമെന്നാണ് പ്രതിരോധ വിദഗ്ധരുടെ വിലയിരുത്തല്. മൗറീഷ്യന് ദ്വീപ് അഗലെഗയ്ക്കു പുറമേ മഡഗാസ്കറിലും സീഷെല്സിലും ഇന്ത്യയ്ക്ക് രഹസ്യ റഡാര് കേന്ദ്രങ്ങളുണ്ട്. സുരക്ഷാരാഷ്ട്രീയ കാരണങ്ങളാല് ഇവയ്ക്ക് സ്ഥിരീകരണം നല്കിയിട്ടില്ല. കൂടാതെ ഒമാനിലെ മസ്കറ്റ് നാവികത്താവളത്തില് പ്രവര്ത്തനാവകാശം സ്വന്തമാക്കിയിട്ടുണ്ട്. റാസ് അല് ഹാഡിലും ഇന്ത്യയ്ക്ക് നിരീക്ഷണ കേന്ദ്രമുണ്ട്. കൂടാതെ തുറമുഖ നഗരം ദുഖാമില് ഇന്ത്യന് നാവികസേനയും വ്യോമസേനയും പ്രവര്ത്തിക്കുന്നുണ്ട്.